Highgate-tweekampbyeenkoms gaan topatlete lok | George Herald
Highgate-tweekampbyeenkoms gaan topatlete lok
Thursday, 12 January 2017, 07:05
Die veteraan-tweekampatleet Johan Windt sal in sy ouderdomsgroep nie maklik geklop word nie.
SUID-KAAP NUUS - Die 26ste Highgate interprovinsiale tweekampbyeenkoms word weer op 4 Februarie op Oudtshoorn aangebied. Naas die SA kampioenskappe is dit die grootste byeenkoms van sy soort in die land.
Die sewe deelnemende provinsies is die Westelike Provinsie, die Oostelike Provinsie, Boland, die SWD, Grens, die Vrystaat en Griekwas.
In 2016 het 400 atlete in die hitte van Oudtshoorn kom deelneem.
Vanjaar se byeenkoms spog met 'n paar nuutjies wat deur SA-tweekamp ingebring is. 'n Kategorie vir skole asook 'n o.8-ouderdomsgroep (25 m-swem en 400 m-naelloop) word toegevoeg.
Die spankompetisie is verlede jaar deur die Boland (107179 punte) gewen gevolg deur WP (101465) en die SWD (82144 punte).
Oudtshoorn word landwyd beskou as een van die beste dorpe vir die aanbied van tweekampbyeenkomste danksy sy puik fasiliteite, die puik ondersteuning van die plaaslike munisipaliteit, goeie weer, en natuurlik sy toeriste-attraksies en bekostigbare akkommodasie.
Vanjaar se byeenkoms begin op Saterdag 4 Februarie om 07:30 met die amptelike opening waarna die hardloopitems om 08:00 aan die beurt kom.
Die swemnommers word by NA Smit-swembad aangebied en die res by die De Jager-sportkompleks. Toegang is gratis.
Van Suid-Afrika se beste tweekampatlete het ingeskryf en die provinsies gebruik hierdie byeenkoms om hul spanne vir die opkomende SA kampioenskappe, wat op 8 April in die Paarl plaasvind, te skaaf.
Highgate-volstruisvertoonplaas, die ankerborg van SWD-tweekamp, Hisense en die Kangogrotte bied weer spesiale aansporingpryse aan vir alle wenners.
Die ander groot borge is die Wes-Kaapse departement van kultuursake en sport (DCAS), Oudtshoorn Ford en die groter Oudtshoorn-munisipaliteit.
Elke provinsiale span word ook toegelaat om 'n ontwikkelings- en/of 'n B-span in te skryf. Dit is een van die min byeenkomste in die land waar die ontwikkelingsatleet ook tot sy reg kom.
SWD se hoop op medaljes sal rus op die skouers van atlete soos Johan Windt, Chris van Wyk, Tanya Osborne, Trisha Policutte, Bernard Zaayman, Bianca le Grange, Herman Spangenberg, Marius-Hugo en Gustav Schlechter.
Gestremde atlete kan weer vanjaar deelneem aan die 400 m en 50 m-swem. Enige gestremde sportpersoon wat belangstel kan gerus die organiseerders by 082 773 4901 kontak.
Die uitvoerende burgemeester van Oudtshoorn, raadslid Conal Sylvester - 'n groot kampvegter vir sporttoerisme - gaan die byeenkoms Saterdagoggend open en alle belangstellendes word genooi.